معرفتش علاش المغاربة لي ساكنين فالفيسبوك معجبهومش مداخلة الوزيرة الحقاوي فالبرلمان لي قالت فيها أن المغرب مبقاش فيه الفقر. راه الوزيرة ما قالت غير الصراحة. المغرب راه ماشي بلد الفقر والفقراء. المغرب ولله الحمد راه برزقو وخيرو وخميرو وماخصو حتى خير. كيفاش المغرب غادي يكون بلد الفقر والفقراء وهو فيه الفوسفاط وجوج بحور أما الثروات الفلاحية فحدث ولا حرج وعين الحسود فيها عود. وهاد شي كلو كيعني أننا خصنا نعتذرو من الحقاوي على الردود الغاضبة لي انتشرت في الفيسبوك بسباب المداخلة المعلومة. المغاربة معاندهوش مشكل مع الفقر، المغاربة عندهوم مشكل مع التفقير. الأول ديال الله أما الثاني من صنع البشر وماشي أي بشر، البشر لي من مصلحتو يفقر الناس باش هو يبقى عيش فوق فكيك وماخصو حتى خير. المغرب راه ماشي بلاد الفقراء، المغرب راه بلاد التفقيريون يعني دوك لي كينهبو الثروات وكيهربوها للخارج وهادو هوما لي قال بنكيران فحاقهم عفى الله عما سلف حيت ميقدر عليهم غير لي خلقهوم أمام بنكيران معاندو حتى سلطة على هاد النوع ديال البشر. وطبعا التفقير هو سباب البلاء فهاد الوطن السعيد. التفقير هو المسؤول على وجود شريحة واسعة من المغاربة كتعيش يوميا بأقل ما يكون. وهو المسؤول على الأمية وأزمة التعليم. كيفاش بغيتي بنادم يسيفط ولادو للمدرسة ويضمن ليهم الرعاية اللازمة وهو عايش عيشة الدبانة فالباطانة. والتفقير هو لي كيخلي بناتنا يمتاهنو الدعارة الراقية فقبائل البترودولار والتفقير هو لي خلا السياح الباحثين على الزوامل والقحاب يتقاطرو على المغرب من مختلف بقاع العالم. وهاد شي كلو غير من بابت التمييز بين الفقر والتفقير ليس إلا.. 
كيفاش المغرب غادي يكون بلد الفقر والفقراء وهو فيه الفوسفاط وجوج بحور أما الثروات الفلاحية فحدث ولا حرج